CELEX: 32019D1146
Language: sl
Date: 2019-07-04 00:00:00
Title: Izvedbeni sklep Komisije (EU) 2019/1146 z dne 4. julija 2019 o zaključku protidampinškega postopka za uvoz vroče valjanih jeklenih pilotov s poreklom iz Ljudske republike Kitajske

5.7.2019   
               
               
                  SL
               
               
                  Uradni list Evropske unije
               
               
                  L 181/89
               
            
         IZVEDBENI SKLEP KOMISIJE (EU) 2019/1146
         z dne 4. julija 2019
         o zaključku protidampinškega postopka za uvoz vroče valjanih jeklenih pilotov s poreklom iz Ljudske republike Kitajske
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1), in zlasti člena 9(1) Uredbe,
         ob upoštevanju naslednjega:
         1.   POSTOPEK
         
         
                     (1)
                  
                  
                     Evropska komisija (v nadaljnjem besedilu: Komisija) je 24. maja 2018 z objavo obvestila o začetku v Uradnem listu Evropske unije (2) začela protidampinški postopek za uvoz vroče valjanih jeklenih pilotov s poreklom iz Ljudske republike Kitajske.
                  
               
                     (2)
                  
                  
                     Preiskava je bila uvedena na podlagi pritožbe, ki jo je vložil EUROFER (v nadaljnjem besedilu: pritožnik) v imenu dveh proizvajalcev Unije, ki predstavljata 100 % celotne proizvodnje vroče valjanih jeklenih pilotov v Uniji. Pritožba je vsebovala dokaze o dampingu in o posledični znatni škodi, kar je zadostovalo za utemeljitev začetka preiskave.
                  
               
                     (3)
                  
                  
                     Komisija je v obvestilu o začetku pozvala zainteresirane strani, naj se ji javijo, če želijo sodelovati v preiskavi. Poleg tega je o začetku preiskave posebej obvestila pritožnika, druge znane proizvajalce Unije, znanega proizvajalca izvoznika in kitajske organe, znane uvoznike, dobavitelje in uporabnike, trgovce ter združenja, za katera je znano, da jih to zadeva, in jih povabila k sodelovanju.
                  
               
                     (4)
                  
                  
                     Komisija je 22. februarja 2019 vse zainteresirane strani obvestila, da se je odločila, da v tem primeru ne bo uvedla začasnih ukrepov in da bo nadaljevala preiskavo.
                  
               2.   UMIK PRITOŽBE IN ZAKLJUČEK POSTOPKA
         
         
                     (5)
                  
                  
                     Pritožnik je z dopisom z dne 11. aprila 2019 obvestil Komisijo o umiku pritožbe.
                  
               
                     (6)
                  
                  
                     V skladu s členom 9(1) Uredbe (EU) 2016/1036 se postopek lahko zaključi, če se pritožba umakne, razen če takšen zaključek ne bi bil v interesu Unije.
                  
               
                     (7)
                  
                  
                     V preiskavi ni bilo ugotovljeno, da zaključek postopka ne bi bil v interesu Unije. V zvezi s tem je Komisija navedla, da ni bila prejeta nobena pripomba od strank, navedenih v členu 21 osnovne uredbe, kot so uporabniki, uvozniki ali potrošniki, ki bi kazala, da tak zaključek ne bi bil v interesu Unije. Zato je Komisija menila, da je treba preiskavo uvoza vroče valjanih jeklenih pilotov s poreklom iz Ljudske republike Kitajske v Unijo zaključiti brez uradnih ugotovitev glede obstoja ali neobstoja dampinga in škode ter glede katerega koli drugega vidika preiskave.
                  
               
                     (8)
                  
                  
                     Komisija je zato ugotovila, da je treba protidampinški postopek za uvoz vroče valjanih jeklenih pilotov s poreklom iz Ljudske republike Kitajske zaključiti brez uvedbe ukrepov.
                  
               
                     (9)
                  
                  
                     Zainteresirane strani so bile o tem ustrezno obveščene in so imele možnost predložiti svoje pripombe. Vendar zainteresirane strani niso poslale nobenih pripomb.
                  
               
                     (10)
                  
                  
                     Ta sklep je v skladu z mnenjem odbora, ustanovljenega s členom 15(1) Uredbe (EU) 2016/1036 –
                  
               SPREJELA NASLEDNJI SKLEP:
         
            Člen 1
            Protidampinški postopek za uvoz vroče valjanih jeklenih pilotov, uvrščenih pod oznako KN ex 7301 10 00 (oznaka TARIC 7301100010), s poreklom iz Ljudske republike Kitajske se zaključi.
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 4. julija 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 176, 30.6.2016, str. 21.
         
            (2)  Obvestilo o začetku protidampinškega postopka za uvoz vroče valjanih jeklenih pilotov s poreklom iz Ljudske republike Kitajske (UL C 177, 24.5.2018, str. 6).